Moet-hê-items vir jou grimeersakkieArgieffoto. (Foto: Zahrin Lukman/Unsplash) Met dié handjievol moet-hê-items in jou grimeersakkie kan jy seker maak dat jy elke dag op jou beste lyk, sonder dat jy jou bankbestuurder hoef te raadpleeg of kort-kort die winkels hoef in te vaar. Basislaag (primer) Dit is belangrik om ŉ goeie basislaag te gebruik, want dit help dat jou grimering langer aan jou vel kleef – veral in die warmer Suid-Afrikaanse klimaat. ŉ Basislaag word heel eerste onder jou onderlaag aangewend en dien as ŉ anker vir die res van jou grimering. Dit maak jou vel glad sodat jy ŉ vlekkelose voorkoms kan verseker. Smudge se 30 ml-buisie basislaag kan vir R59,00 aangekoop word. Smudge se basislaag. Onderlaag of BB-room Met soveel verskillende onderlae om van te kies, is dit ŉ wyse besluit om ŉ professionele persoon by ŉ toonbank van enige grimeringwinkel te raadpleeg om die regte kleur vir jou vel te kies. Die regte onderlaag skep as’t ware ŉ skilderdoek vir die res van jou voorkoms en kan alles belemmer as dit nie by jou gelaat pas nie. Indien jy nie ŉ swaarder onderlaag verkies nie, kan jy ŉ BB-room gebruik. ŉ BB-room is ŉ gesigroom wat getint is en kan ook help om vlekke en letsels te bedek. Revlon se Colorstay Full Cover Foundation kan vir R129,00 aangekoop word. Essence se BB-room kan teen R115,00 aangeskaf word. Getinte lipsalf of lipstiffie ŉ Getinte lipsalf is die perfekte oplossing om aan droë lippe ŉ gladde, gesonde voorkoms te gee en die lippe te bevogtig. Skilfer jou lippe af met ŉ waslap en of droë tandeborsel en wend die lipsalf aan. Lipstiffie vertoon ook beter op gesonde lippe wat bevogtig is. Essence se Fruit Kiss Caring Lip Balm met amandelolie kan vir R39,00 aangekoop word, terwyl Essence se lipstiffie in ŉ verskeidenheid van skakerings teen R49,00 te koop is. Oogpotlood ŉ Oogpotlood kan aangewend word om klem op die oë, wat dikwels as die vensters van die siel beskryf word, te lê. ŉ Donker potlood soos bruin of swart kan die oog groter laat vertoon terwyl ŉ ligter potlood wat naby die traankliere aangewend word die oog wakkerder laat lyk. Maybelline se Colossal Kajal 12HR Eyeliner kan vir R55,00 aangekoop word. Maskara Vir baie vroue is maskara ŉ item wat hulle byderhand sou wou hê, selfs al sit hulle alleen op ŉ eiland gestrand. Die oog word afgerond deur die regte maskara te gebruik wat nie klonterig voorkom of die ooghare soos spinnekoppote laat lyk nie. Maskara moet die ooghare laat krul en met ŉ glansende laag bedek wat heeldag die voorkoms van ŉ wakker oog skep. Maybelline se Volum’ Express The Colossal Smoky Eyes Mascara kan vir R99,00 aangekoop word. Maybelline se maskara. Blosser Appelwange is nie meer in die mode nie, maar ŉ blosser rond die gesig af en lê klem op die wangbene. Blosser is in verskillende skakerings, asook in die vorm van poeier of room beskikbaar. Essence se The Blush-poeier kan vir R69,95 aangeskaf word, terwyl Yardley se Stayfast-roomblosser vir R149,00 aangekoop kan word. Gesigpoeier ŉ Goeie gesigpoeier rond jou grimeervoorkoms af en laat jou grimering langer op jou gesig vars bly. ŉ Kleurlose, los poeier wat met ŉ groot kwas aangewend word, is die doeltreffendste om seker te maak jou vlekkelose voorkoms hou die hele dag. Dié poeier hou ook gewoonlik maande lank sonder dat dit aangevul hoef te word, aangesien ŉ klein bietjie oor ŉ groot oppervlak versprei kan word. Yardley se Loose Powder kos R179,00. Yardley se los poeier. Bron: Cosmpolitan.com